ભારતના માનવીય, નૈતિક અને સૈન્ય સમર્થનને કારણે બાંગ્લાદેશ અસ્તિત્વમાં આવ્યો, જેને માટે આપણા હજારો સૈનિકોએ લોહી વહેવડાવ્યું. એક મિત્રરાષ્ટ્ર બનીને સારા પડોશીની ભૂમિકા ભજવવાનું વચન આપ્યું. આ જ ઉદ્દેશથી ૧૯ માર્ચ, ૧૯૭૨માં ઇન્દિરા-મુજીબુર રહેમાન કરાર થયો, પણ બાંગ્લાદેશે એ કરારનો અઘોષિત રીતે અસ્વીકાર કર્યો - એ કરારની શરત હતી કે બાંગ્લાદેશ પોતાની ભૂમિનો ભારત વિરોધી ગતિવિધિઓ માટે ઉપયોગ કરવા નહીં દે, પરંતુ એના વ્યવહારથી મિત્રતાનાં મહોરાં પાછળ સંતાયેલા દુશ્મનનો અસલી ચહેરો સ્પષ્ટ થયો અને હવે ગરીબીના નામે બાંગ્લાદેશી મુસલમાનો ભારતમાં ઘૂસણખોરી કરીને દેશને નુકસાન પહોંચાડી રહ્યાં છે.